KIRJALLINEN KYSYMYS E-2745/01

esittäjä(t): Jonas Sjöstedt (GUE/NGL) neuvostolle

(10. lokakuuta 2001)

Aihe: EU:n ja Etelä-Afrikan välinen kalastussopimus

EU on useiden vuosien ajan yrittänyt saada aikaan kalastussopimusta Etelä-Afrikan kanssa. Etelä-Afrikka sanoi kuitenkin keväällä 2001 selkeästi ei. Kalastusta koskevat neuvottelut olivat näin ollen epäonnistuneet. EU:n ja Etelä-Afrikan välinen vapaakauppasopimus tuli kuitenkin voimaan 1. tammikuuta 2000.

On kuitenkin pelättävissä, että Etelä-Afrikan kieltäytyminen päästämästä ulkomaisia kalastusaluksia vesistöilleen voi aikaa myöten vaikuttaa EU:n ja Etelä-Afrikan väliseen suureen vapaakauppasopimukseen, josta neuvottelemiseen kului neljä vuotta. Vapaakauppasopimuksen ja kalastusta koskevien neuvottelujen epäonnistumisen välillä on tietty yhteys. Eteläafrikkalaisten kalatuotteiden tullittomuus on suoraan sidoksissa kalastusneuvottelujen tulokseen. Ei myöskään sanota suoraan, että EU:lla on myös mahdollisuus painostukseen, kun on kyse viinistä ja väkevistä alkoholijuomista, joita koskevia neuvotteluja ei myöskään ole saatettu päätökseen EU:n ja Etelä-Afrikan välillä. EU:n jäsenvaltioista vain Ruotsi ja Alankomaat olivat toukokuuhun 2001 mennessä ratifioineet vapaakauppasopimuksen. Näillä kahdella maalla ei ole etuja valvottavanaan kala- tai viiniteollisuudessa. Muut jäsenvaltiot näyttivät odottavan, miten tilanne kehittyy. Yksikään maa ei ollut toukokuuhun 2001 mennessä uhannut sanoutua irti vapaakauppasopimuksesta, mutta niissä Etelä-Euroopan maissa, jotka ovat suhtautuneet asiaan kielteisimmin, on myös eniten kalastusaluksia.

Mitä neuvosto tekee vapaakauppasopimuksen ratifioinnin jouduttamiseksi jäsenvaltioissa? Voiko neuvosto taata, että kalastusta koskevien neuvottelujen epäonnistumista ei yhdistetä siihen, että EU:n ja Etelä-Afrikan välistä vapaakauppasopimusta ei ole ratifioitu kaikissa jäsenvaltioissa?

Vastaus

(12. helmikuuta 2002)

1. Neuvottelut kalastussopimuksen tekemiseksi keskeytettiin maaliskuussa 2001, kun Etelä-Afrikka kieltäytyi monilla kalastukseen liittyvillä aloilla tehtävän yhteistyön lisäksi sisällyttämästä sopimukseen eurooppalaisten alusten oikeutta käyttää Etelä-Afrikan kalavaroja. Katsottiin, että tämä kanta on Kapkaupungissa joulukuussa 2001 pidetyssä teknisessä kokouksessa saavutetun keskinäisen yhteisymmärryksen vastainen ja että se ei täytä neuvoston syyskuussa 1995 hyväksymässä valtuutuksessa mainittuja tavoitteita. Yhteisö on valmis aloittamaan uudelleen neuvottelut. Tämä edellyttäisi kuitenkin keskinäistä yhteisymmärrystä Etelä-Afrikan talousvyöhykkeen kalavarojen käytöstä.

2. Kauppaa, kehitystä ja yhteistyötä koskeva sopimus Etelä-Afrikan kanssa tehtiin vuonna 1999. Tässä vaiheessa Etelä-Afrikan kanssa käytävien kalastussopimusneuvottelujen tilanteen ei pitäisi vaikuttaa kyseisen sopimuksen väliaikaiseen soveltamiseen ja täysimääräiseen voimaantuloon. 29. heinäkuuta 2001 tehdyssä neuvoston päätöksessä 1999/753/EY säädetään sopimuksen väliaikaisesta ja osittaisesta soveltamisesta 1. tammikuuta 2000 lähtien siihen asti, kun sopimuspuolet ovat ratifioineet sopimuksen. Koska kyseessä on sekasopimus, se edellyttää myös jäsenvaltioiden ratifiointia. 22. lokakuuta 2001 mennessä Tanska, Alankomaat ja Ruotsi olivat ratifioineet sopimuksen.

3. EUEtelä-Afrikka-yhteistyöneuvoston 26. kesäkuuta 2001 pidetyn toisen istunnon jälkeen ryhmä korkean tason virkamiehiä tapasi 25. heinäkuuta 2001 käsitelläkseen avoinna olevia viiniä ja väkeviä alkoholijuomia koskevia kysymyksiä viiniä ja väkeviä alkoholijuomia koskevasta sopimuksesta käytävien neuvottelujen puitteissa. Tässä kokouksessa asiantuntijat sopivat ratkaisemattomia kysymyksiä koskevasta sopimusmuistiosta, joka tulee olemaan perusta viiniä ja väkeviä alkoholijuomia koskevan sopimuksen tekemiselle.